คลังเร่งเบิกจ่ายงบช่วยน้ำท่วม
"กิตติรัตน์" เร่งสางปัญหาจ่ายงบช่วยน้ำท่วมล่าช้า ด้าน กรมบัญชีกลางสั่งรวบรวมข้อมูลจ่ายเงินเกิน เพื่อเรียกคืน
11 มิ.ย. 2555

"กิตติรัตน์" เร่งสางปัญหาจ่ายงบช่วยน้ำท่วมล่าช้า ด้าน กรมบัญชีกลางสั่งรวบรวมข้อมูลจ่ายเงินเกิน เพื่อเรียกคืน
นายกิตติรัตน์ ณ ระนอง รองนายกรัฐมนตรี และรมว. คลัง กล่าวว่า จะติดตามทบทวนการจ่ายเงินเยียวยาช่วยเหลือผู้ที่ได้รับผลกระทบจากน้ำท่วมในพื้นที่ที่มีการร้องเรียน แต่ขอให้ผู้ที่เดือดร้อนอย่าสร้างความเดือดร้อนให้แก่คนอื่น




สำหรับการเบิกจ่ายงบกลาง เพื่อใช้เยียวยา ฟื้นฟู และป้องกันความเสียหายจากอุทกภัยอย่างบูรณาการ วงเงิน 1.2 แสนล้านบาท ได้อนุมัติวงเงินไปเกือบหมดแล้ว แต่มีการเบิกจ่ายเพียง 6.31 หมื่นล้านบาท หรือ 52.63% เนื่องจากการเบิกจ่ายเป็นไปตามความคืบหน้าของการก่อสร้าง 
ด้านนายรังสรรค์ ศรีวรศาสตร์ อธิบดีกรมบัญชีกลาง กล่าวว่า ได้สั่งการให้คลังจังหวัด ประสานกับองค์กรปกครองส่วนท้องถิ่น ตรวจสอบผู้ที่ได้รับเงินเยียวยาเกิน 3 หมื่นบาท และให้ดำเนินการเรียกคืน เพราะถือว่าเป็นการจ่ายเกิน ทำให้รัฐเสียหาย โดยภายในเดือนนี้จะสามารถสรุปตัวเลขที่มีการจ่ายเงินเยียวยากเกิน
สำหรับพื้นที่ที่มีปัญหาการเบิกจ่ายเงินเยียวยามากที่สุดคือ จังหวัดนนทบุรี และปทุมธานี ซึ่งนายกรัฐมนตรีได้ส่งให้ท้องถิ่นลงไปตรวจสอบและแก้ไขโดยด่วน ส่วนบ้านที่ได้เงินเยียวยาจำนวนน้อย เช่น 200 บาท ได้รับการชี้แจงจากท้องถิ่นแล้วว่าเป็นบ้านลักษณะยกสูง มีเพียงปลั๊กไฟใต้ถุนบ้านที่ได้รับความเสียหายเท่านั้น ล่าสุดการเบิกจ่ายเงินเยียวยาผลกระทบน้ำท่วม 5,000 บาท และ 3 หมื่นบาท มียอดเบิกจ่ายรวม 2.1 หมื่นล้านบาท ทั้งนี้ หากประชาชนได้รับการติดต่อแล้ว 2-3 ครั้ง และยังไม่มารับ จะถือว่าสละสิทธิ์
อธิบดีกรมบัญชีกลาง กล่าวว่า หน่วยงานที่ใช้เงินกู้จากพระราชกำหนดเงินกู้ 3.5 แสนล้านบาท จะต้องเบิกจ่ายให้เสร็จภายในเดือนมิถุนายน 2556 หากล่าช้าจะจัดสรรไปให้โครงการอื่นที่มีความพร้อม โดยกระทรวงคมนาคม เป็นกระทรวงที่เบิกจ่ายล่าช้ามากที่สุด โดยให้เหตุผลว่าต้องเร่งดำเนินการโครงการลงทุนป้องกันน้ำท่วมก่อน